**SMJERNICE**

**za organizaciju i razvoj sustava civilne zaštite Grada Siska**

**za razdoblje od 2022. do 2025. godine**

1. **UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Grad Sisak (u daljnjem tekstu Grad) obavezan je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Sukladno članku 17. stavak 1. Zakona o sustavu civilne zaštite („Narodne novine“, broj 82/15, 118/18, 31/20, 20/21)(u daljnjem tekstu: Zakon) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava civilne zaštite (u daljnjem tekstu: Smjernice) koje se razmatraju i usvajaju svake četiri godine.

1. **CILJ DONOŠENJA SMJERNICA**

Smjernice se donose u cilju definiranja pojedinačnih ciljeva, sveukupnog cilja, konkretnih koraka u području civilne zaštite, potrebnih mjera poradi kojih se ti koraci utvrđuju prioritetnim u sustavu civilne zaštite za rok od 4 godine te planiranje osiguranja financijskih sredstava potrebnih za ostvarivanje prioritetnih razvojnih ciljeva sustava civilne zaštite u razdoblju od 4 godine i to na svim subpodručjima civilne zaštite.

Smjernicama se na temelju Procjene rizika od velikih nesreća za Grad Sisak, utvrđuju prioritetne preventivne mjere, dinamika i način njihovog provođenja kao i javne politike upravljanja rizicima, tj. smanjivanje ranjivosti kategorija društvenih vrijednosti (život i zdravlje ljudi, gospodarstvo te društvena stabilnost i politika) koje su na području Grada izložene utjecajima prijetnji s nositeljima njihovog provođenja.

Na temelju utvrđenih slabosti postojećih kapaciteta sustava civilne zaštite Smjernicama se utvrđuje način uspostavljanja kapaciteta za primanje kao i za postupanje po informacijama ranog upozoravanja i razvijanje rješenja na jačanju svijesti za postupanje u velikim nesrećama.

Smjernicama se usmjerava razvoj kapaciteta operativnih snaga sustava civilne zaštite, odnosno temeljnih operativnih kapaciteta (operativne snage vatrogastva, operativne snage Hrvatskog Crvenog križa i operativnih snaga Hrvatske gorske službe spašavanja) od značaja za reagiranje u velikim nesrećama te se poboljšava planiranje i koordiniranje uporabe kapaciteta u velikoj nesreći.

Grad Sisak organizira poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Temeljem Zakona, Grad Sisak je dužan jačati i nadopunjavati spremnost postojećih snaga sustava civilne zaštite na svojem području sukladno Procjeni rizika od velikih nesreća za Grad Sisak i Planu djelovanja civilne zaštite Grada Siska.

Ciljevi u razvoju sustava civilne zaštite utvrđuju se na temelju izrađene Procjene rizika od velikih nesreća za Grad Sisak, s naglaskom na:

* preventivne mjere koje se povezuju s javnim politikama i nositeljima kako bi se omogućilo odgovorno upravljanje rizicima od strane svih sektorskih sudionika s lokalne razine sustava civilne zaštite,
* razvoj organizacije sustava civilne zaštite i operativnih kapaciteta za reagiranje u velikim nesrećama.

Sveukupni cilj ovih Smjernica je uspostava organiziranog i učinkovitog sustava civilne zaštite i povezivanje svih sudionika: operativnih snaga sustava civilne zaštite, žurnih službi i građana u jedinstvenu cjelinu radi smanjenja rizika od velikih nesreća i katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Pojedinačni ciljevi (subpodručja) definirani su kroz normativno uređenje, planske dokumente, operativne snage sustava civilne zaštite, osposobljavanje i vođenje evidencije pripadnika operativnih snaga sustava civilne zaštite Grada Siska.

1. **PLANSKI DOKUMENTI**

Gradsko vijeće Grada Siska je na sjednici održanoj 17. rujna 2018. godine, donijelo Odluku o donošenju Procjene rizika od velikih nesreća za Grad Sisak, KLASA: 810-01/18-01/2 URBROJ: 2176/05-02-18-2.

Procjenu rizika od velikih nesreća za Grad Sisak izradila je Radna skupina osnovana Odlukom o postupku izrade Procjene rizika od velikih nesreća za Grad Sisak i osnivanju Radne skupine za izradu Procjene rizika od velikih nesreća za Grad Sisak, KLASA: 810-03/171/02, URBROJ: 2176/05-01/1-17-4 od 24. listopada 2017. godine.

Procjena rizika od velikih nesreća za Grad Sisak izrađena je sukladno Smjernicama za izradu procjena rizika od velikih nesreća na području Sisačko-moslavačke županije, KLASA: 810-01/16-03/02, URBROJ: 2176/01-02-17-4, od dana 31. siječnja 2017. godine.

Procjena rizika od velikih nesreća za Grad Sisak temelj je izrade Plana djelovanja civilne zaštite Grada Siska.

Trenutno je u izradi Revizija procjene rizika od velikih nesreća za Grad Sisak.

Gradonačlenica Grada Siska je dana 31. svibnja 2019. godine donijela Odluku o donošenju Plana djelovanja civilne zaštite Grada Siska (KLASA: 810-01/19-01/1 URBROJ: 2176/05-01/1-19-1).

Na temelju članka 57. Pravilnika o nositeljima, sadržaju i postupcima izrade planskih dokumenta u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21), nositelji izrade planskih dokumenata u civilnoj zaštiti, koje su na temelju odredbi Pravilnika obvezni izraditi, dužni su kontinuirano, sukladno promjenama u normativnom području, procjenama rizika ili metodološkim promjenama, provoditi njihovo usklađivanje. Postupak usklađivanja planskih dokumenata provodi se na dva načina:

* redovno tekuće ažuriranje priloga i podataka iz sadržaja dokumenata koje, što se tiče procedure, ne implicira identičan postupak prilikom njihovog usvajanja, ali se o provedenom postupku vodi službena zabilješka,
* suštinske promjene u njihovom sadržaju, na temelju promjena u normativnom području, stanja u prostoru i povećanja urbane ranjivosti, koje zahtijevaju intervencije u drugim planskim dokumentima iste ili niže hijerarhijske razine, koje impliciraju identičan postupak usvajanja izmijenjenih i dopunjenih dokumenata kao prilikom njihovog usvajanja.

Sukladno članku 8. stavcima 2. i 3. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“, broj 65/16) procjena rizika od velikih nesreća izrađuje se najmanje jednom u tri godine te se njezino usklađivanje i usvajanje mora provesti do kraja ožujka u svakom trogodišnjem ciklusu. Procjena rizika od velikih nesreća može se izrađivati i češće, ukoliko u trogodišnjem periodu nastupi značajna promjena ulaznih parametara u korištenim scenarijima i postupcima analiziranja rizika ili ako se prepozna nova prijetnja.

U nastavnoj tablici prikazan je pregled planskih dokumenata i aktivnosti u sustavu civilne zaštite koje Grad Sisak mora sukladno Zakonu, posjedovati, odnosno izvršiti.

**Tablica 1. Pregled planskih dokumenata i aktivnosti s područja civilne zaštite**

|  |  |  |  |  |
| --- | --- | --- | --- | --- |
| **R.BR.** | **PLANSKI DOKUMENTI I AKTIVNOSTI** | **NOSITELJI** | **ROK IZVRŠENJA** | **NAPOMENA** |
|  | Godišnja Analiza stanja sustava civilne zaštite  | Predlaže izvršno tijelo-donosi predstavničko tijelo | Jednom godišnje-vezano uz donošenje Proračuna | / |
|  | Godišnji Plan razvoja sustava civilne zaštite s financijskim učincima za trogodišnje razdoblje | Predlaže izvršno tijelo-donosi predstavničko tijelo | Jednom godišnje-vezano uz donošenje Proračuna | / |
|  | Smjernice za organizaciju i razvoj sustava civilne zaštite  | Predlaže izvršno tijelo-donosi predstavničko tijelo | Jednom u 4 godine-vezano uz donošenje Proračuna | / |
|  | Procjena rizika od velikih nesreća | Predlaže izvršno tijelo-donosi predstavničko tijelo | Jednom u 3 godine | Ažuriranja kontinuirano/prema potrebi |
|  | Plan djelovanja civilne zaštite | Izvršno tijelo | U roku od 6 mjeseci od donošenja Procjene rizika od velikih nesreća | Ažuriranja jednom godišnje i prema potrebi |
|  | Odluka o određivanju pravnih osoba od interesa za sustav civilne zaštite | Predlaže izvršno tijelo-donosi predstavničko tijelo | Po donošenju procjene rizika od velikih nesreća | / |
|  | Stožer civilne zaštite | Imenovanje članova Stožera civilne zaštite | Izvršno tijelo | Najkasnije u roku od 30 dana po završetku lokalnih izbora | / |
| Osposobljavanje članova Stožera civilne zaštite | Izvršno tijelo | U roku od godine dana od imenovanja članova Stožera civilne zaštite |  |
| Poslovnik o radu Stožera civilne zaštite | Izvršno tijelo | Po donošenju temeljnih akata | / |
| Shema mobilizacije Stožera civilne zaštite | Izvršno tijelo | Po donošenju Procjene rizika od velikih nesreća | / |
|  | Postrojba civilne zaštite opće namjene | Raspoređivanje pripadnika postrojbe  | Stožer civilne zaštite |  | / |
| Operativni postupovnik | Načelnik Stožera civilne zaštite | Po donošenju temeljnih akata | / |
| Opremanje postrojbe | Izvršno tijelo | Kontinuirano | / |
| Osposobljavanje postrojbe | Izvršno tijelo | Kontinuirano | Provodi Ravnateljstvo civilne zaštite |
|  | Povjerenici civilne zaštite i njihovi zamjenici | Imenovanje povjerenika civilne zaštite i njihovih zamjenika | Izvršno tijelo | Po donošenju Procjene rizika od velikih nesreća | Sukladno kriteriju 1 povjerenik i jedan zamjenik za maks. 300 stanovnika |
| Osposobljavanje povjerenika civilne zaštite | Izvršno tijelo | Kontinuirano | Provodi Ravnateljstvo civilne zaštite |
|  | Koordinatori na lokaciji | Načelnica Stožera civilne zaštite | Po donošenju Procjene rizika od velikih nesreća |  |
|  | Osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite | Izvršno tijelo | Kontinuirano | / |
|  | Osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite | Izvršno tijelo | Kontinuirano | / |
|  | Kod donošenja godišnjeg plana nabave u plan uključuje materijalna sredstva i opremu snaga civilne zaštite | Izvršno tijelo | Jednom godišnje u sklopu donošenja Proračuna | / |
|  | Plan vježbi civilne zaštite | Izvršno tijelo | Jednom godišnje | / |
|  | Osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti | Predlaže izvršno tijelo - donosi predstavničko tijelo | Kontinuirano | / |
|  | Osigurava uvjete za raspoređivanje pripadnika na dužnost povjerenika civilne zaštite te vođenje evidencije raspoređenih pripadnika | Izvršno tijelo | Kontinuirano | / |
|  | Uspostavlja vođenje evidencije stradalih osoba u velikim nesrećama i katastrofama | Izvršno tijelo | Po nastanku velike nesreće i/ili katastrofe | / |

1. **OPERATIVNE SNAGE SUSTAVA CIVILNE ZAŠTITE**

Mjere i aktivnosti u sustavu civilne zaštite na području Grada Siska provode sljedeće operativne snage sustava civilne zaštite:

* Stožer civilne zaštite Grada Siska (u daljnjem tekstu: Stožer civilne zaštite),
* Javna vatrogasna postrojba Grada Siska (JVP Sisak) i Vatrogasna zajednica Grada Siska (VZ Sisak),
* Gradsko društvo Crvenog križa Sisak,
* Hrvatska gorska služba spašavanja-Stanica Novska,
* Postrojba civilne zaštite opće namjene,
* Povjerenici civilne zaštite,
* Koordinatori na lokaciji,
* Pravne osobe u sustavu civilne zaštite,
* Udruge.

Operativne snage sustava civilne zaštite Grada Siska potrebno je planirati i koristiti isključivo u slučajevima velikih nesreća - događaja s neprihvatljivim posljedicama za zajednicu (npr. potres, poplave i sl.) kada njihovo operativno djelovanje koordinira Stožer civilne zaštite.

Za reagiranje u slučaju većine drugih izvanrednih događaja, izvan kategorije velikih nesreća čije su posljedice prihvatljive za zajednicu, potrebno je planirati kapacitete redovnih žurnih službi i to na zadaćama zbog kojih su utemeljene.

Kada izvanredni događaji čije su posljedice prihvatljive za zajednicu (npr. olujna nevremena, snijeg, led, suša i drugi iz kategorije ekstremnih vremenskih nepogoda ili određeni zdravstveni rizici kao što su toplinski val i sl.) zahtijevaju istovremeno djelovanje više žurnih službi, svaka služba djeluje samostalno dok njihovo reagiranje komunikacijski koordinira Županijski centar 112. Voditelji žurnih službi, po potrebi, neposredno ili posredovanjem Službe civilne zaštite Sisak, Županijskog centra 112 dogovaraju način operativne suradnje na mjestu djelovanja/ reagiranja.

* **Vođenje evidencije pripadnika operativnih snaga sustava civilne zaštite**

Sukladno Pravilniku o vođenju evidencija pripadnika operativnih snaga sustava civilne zaštite („Narodne novine”, broj 75/16) ustrojena je evidencija vlastitih pripadnika za operativne snage sustava civilne zaštite Grada Siska za:

* članove Stožera civilne zaštite,
* pripadnike postrojbe civilne zaštite opće namjene,
* povjerenike i zamjenike povjerenika civilne zaštite,
* pravne osobe od interesa za sustav civilne zaštite,
* koordinatore na lokaciji.

Podaci o pripadnicima operativnih snaga sustava civilne zaštite Grada Siska kontinuirano se ažuriraju u planskim dokumentima.

* 1. **STOŽER CIVILNE ZAŠTITE**

Stožer civilne zaštite osnovan je Odlukom gradonačlenice Grada Siska o osnivanju i imenovanju Stožera civilne zaštite Grada Siska (KLASA: 023-04/21-01/7 URBROJ: 2176/05-01/1-21-12 Sisak, 6. srpnja 2021. godine.). Sastoji se od načelnika Stožera, zamjenika načelnika Stožera te 11 članova.

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite rukovodi načelnik Stožera, a kada se proglasi velika nesreća, rukovođenje preuzima gradonačelnica.

Stožer civilne zaštite upoznat je sa Zakonom, podzakonskim aktima, načinom djelovanja sustava civilne zaštite, načelima sustava civilne zaštite i sl.

Stožer civilne zaštite osposobljen je za provođenje mjera i aktivnosti u sustavu civilne zaštite.

U razdoblju od 2022. do 2025. godine, Stožer civilne zaštite usmjeravat će svoje aktivnosti na:

* kontinuirani rad svih članova Stožera civilne zaštite
* osposobljavanje koje provodi MUP, Ravnateljstvo civilne zaštite Programu osposobljavanja članova Stožera civilne zaštite koji donosi ministar, u roku od godinu dana od imenovanja u Stožer civilne zaštite
* održavanje sjednica Stožera civilne zaštite, najmanje dva puta godišnje, posebice uoči protupožarne sezone kako bi se razmotrio Plan primjene Programa aktivnosti u provedbi posebnih mjera zaštite od požara od interesa za Republiku Hrvatsku za područje Grada Siska, za tekuću godinu
* upoznavanje s izmjenama u normativnom uređenju i promjenama u planskim dokumentima u sustavu civilne zaštite
	1. **JAVNA VATROGASNA POSTROJBA GRADA SISKA I VATROGASNA ZAJEDNICA GRADA SISKA**

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Na području Grada Siska djeluje JVP Sisak i VZ Sisak u sklopu koje djeluju dobrovoljna varogasna društva (u daljnjem tekstu DVD): DVD „Mladost“ Sisak, DVD Kratečko, DVD Budaševo, DVD Čigoć, DVD Gušće, DVD Jazvenik, DVD Lukavec Posavski, DVD Lonja, DVD Mužilovčica, DVD Odra Sisačka, DVD Palanjek, DVD Preloščica, DVD Sela, DVD Sisak, DVD Stara Drenčina, DVD Topolovac, DVD Veliko Svinjičko, DVD Greda, JVP Grada Siska i PVP INA Rafinerije nafte Sisak.

Zadaće i ciljevi operativnih snaga vatrogastva utvrđeni su Zakonom o vatrogastvu („Narodne novine“, broj 125/10), Zakonom o zaštiti od požara („Narodne novine“, broj 92/10), Statutom JVP Sisak i Godišnjim planom i programom rada JVP Sisak.

U razdoblju od 2022. do 2025. godine u području vatrogastva Grada Siska potrebno je:

* kontinuirano usklađivati Plan zaštite od požara Grada Siska
* kontinuirano usklađivati Plan uzbunjivanja JVP Sisak i DVD-ova
* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“
* opremati JVP i DVD-a u skladu s Pravilnikom o minimumu tehničke opreme i sredstava vatrogasnih postrojbi („Narodne novine“ broj 43/95, 91/02)
* provoditi osposobljavanje i usavršavanje vatrogasnih kadrova putem teorijske nastave, praktičnim, kondicijskim i tjelesnim vježbama
* donošenje Financijskog plana i Godišnjeg programa rada JVP Sisak
* provjeriti ispravnost postojeće opreme i vozila te nabava nove potrebne opreme
	1. **GRADSKO DRUŠTVO CRVENOG KRIŽA SISAK**

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa i Zakona.

Kao jedna od zadaća civilne zaštite i Društva je osposobljavanje članova i građana za njihovu samozaštitu u velikim nesrećama i katastrofama te drugim izvanrednim situacijama, kao i ustrojavanje, obučavanje i opremanje ekipa prve pomoći za izvršenje zadaća u mjerama i aktivnostima civilne zaštite. U razdoblju od 2022. do 2025. godine, Grad Sisak će nastaviti s financiranjem Gradskog društva Crvenog križa Sisak sukladno važećim propisima.

* 1. **HGSS - STANICA NOVSKA**

Operativne snage Hrvatske gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja.

Hrvatska gorska služba spašavanja je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama. Rad Hrvatske gorske službe spašavanja definiran je Zakonom o Hrvatskoj gorskoj službi spašavanja („Narodne novine“, broj 79/06 i 110/15).

U razdoblju od 2022. do 2025. godine, Grad Sisak će nastaviti s financiranjem Hrvatske gorske službe spašavanja sukladno važećim propisima.

* 1. **POSTROJBA CIVILNE ZAŠTITE OPĆE NAMJENE**

Postrojba civilne zaštite opće namjene Grada Siska osnova je Odlukom Gradskog vijeća o osnivanju postrojbi civilne zaštite opće namjene Grada Siska (KLASA: 810-01/18-01/5 URBROJ: 2176/05-02-18-2 Sisak, 29. studenoga 2018.).

Postrojba civilne zaštite opće namjene Grada Siska prema strukturi sastoji se od upravljačke skupine i 2 operativne skupine. Upravljačka skupina sastoji se od dva pripadnika, a svaka od operativnih skupina sastoji se od dvanaest pripadnika (devet članova i tri pričuvna člana). Svaka operativna skupina ima voditelja.

Za unapređenje postojećeg stanja u razdoblju od 2022.-2025. godine potrebno je:

* utvrditi materijalno-tehnički ustroj tima i sustavno sredstvima iz proračuna financirati materijalno-tehničko opremanje postrojbe
* izvršiti obuku zapovjednih struktura tima na svim razinama upravljanja i zapovijedanja
* izvršiti obuku pripadnika postrojbe, zdravstvene preglede i osigurati pripadnike postrojbi
* provoditi provjeru mobilizacijske spremnosti
* sukladno Planu vježbi ih uključiti u organizirane pokazne vježbe
	1. **POVJERENICI CIVILNE ZAŠTITE I NJIHOVI ZAMJENICI**

Odlukom o imenovanju povjerenika civilne zaštite i njihovih zamjenika za područje Grada Siska (KLASA: 080-02/18-01/5, URBROJ: 2176/05-01/1-18-1, od 01. listopada 2018.) godine, za područje Grada Siska imenovano je 37 povjerenika civilne zaštite i njihovih zamjenika.

Povjerenici civilne zaštite imaju izuzetno važnu ulogu, kako u preventivi, tako i tijekom djelovanja cjelovitog sustava civilne zaštite u velikim nesrećama. Njihove zadaće obuhvaćaju sljedeće aktivnosti:

* sudjelovanje u pripremanju i osposobljavanju građana za osobnu i uzajamnu zaštitu te usklađivanje provođenja osobne i uzajamne zaštite i pomoći pripadnicima ranjivih skupina u stambenoj zgradi, naselju ili ulici za koju su odlukom gradonačelnice Grada Siska imenovani povjerenikom
* obavješćivanje građana o potrebi i načinima pravodobnog poduzimanja mjera i postupaka civilne zaštite te o mobilizaciji za sudjelovanje u civilnoj zaštiti
* sudjelovanje u organiziranju i provođenju evakuacije, sklanjanja i zbrinjavanja te drugih mjera civilne zaštite
* obavljanje poslova i zadaća prema nalozima gradonačelnice i/ili stožera civilne zaštite Grada Siska usmjerenih na ostvarivanje spašavanja u velikoj nesreći

Na temelju čl. 21. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16), povjerenici civilne zaštite i njihovi zamjenici imenuju se po ulici, naselju i/ili grupi naselja, a sukladno kriteriju 1 povjerenik i 1 zamjenik povjerenika za maksimalno 300 stanovnika.

Za unapređenje postojećeg stanja u razdoblju od 2022.-2025. potrebno je:

* provoditi provjeru mobilizacijske spremnosti,
* sukladno Planu vježbi ih uključiti u organizirane pokazne vježbe.
	1. **PRAVNE OSOBE OD INTERESA ZA SUSTAV CIVILNE ZAŠTITE**

Odlukom o određivanju pravnih osoba od interesa za sustav civilne zaštite Grada Siska (KLASA: 810-05/18-01/2, URBROJ: 2176-05-02-18-2, od dana 29. studenog 2018. godine), određene su sljedeće pravne osobe s ciljem priprema i sudjelovanja u otklanjanju posljedica katastrofa i velikih nesreća:

* Sisački vodovod d.o.o., Obala Ruđera Boškovića 10, Sisak
* Komunalac Sisak d.o.o., Capraška ulica 8, Sisak
* Gradska groblja Vikotorovac d.o.o., Antuna Grahovara 2, Sisak
* Gospodarenje otpadom Sisak d.o.o., Trg Josipa Maderića 1, Sisak
* Autopromet Sisak d.o.o., Zagrebačka 19, Sisak
* Gradsko društvo Crvenog križa Sisak, Ulica kralja Tomislava 18, Sisak
* Javna vatrogasna postrojba Grada Siska, Vatrogasna 1, Sisak

Grad Sisak će nakon donošenja revizije Procjene rizika od velikih nesreća (izrada je u tijeku), a po dobivenoj suglasnosti Ministarstva unutarnjih poslova, Ravnateljstva civilne zaštite, Područnog ureda civilne zaštite Zagreb- Službe civilne zaštite Sisak donijeti novu Odluku o određivanju pravnih osoba od interesa za sustav civilne zaštite.

Sukladno Pravilniku o nositeljima, sadržaju i postupcima izrade planskih dokumenata u civilnoj zaštite te načinu informiranja javnosti u postupku njihovog donošenja („Narodne novine“ broj 69/21), pravne osobe koje su odlukom Gradskog vijeća određene od interesa za sustav civilne zaštite dužne su izraditi Operativni plan civilne zaštite. Pravne osobe Operativnim planom razrađuju tko će provesti zadaće, kada, prije, za vrijeme ili neposredno nakon velike nesreće i katastrofe, s kojim resursima te tko je za organiziranje snaga i provođenja zadaća odgovoran.

U slučaju mobilizacije pravnih osoba od interesa za sustav civilne zaštite, Grad Sisak će pravnim osobama podmiriti stvarno nastale troškove djelovanja ljudskih snaga i materijalnih resursa u provedbi mjera i aktivnosti civilne zaštite, a isto će se regulirati sporazumom.

* 1. **KOORDINATORI NA LOKACIJI**

Grad Sisak odredio je koordinatore na lokaciji za svaku ugrozu, sukladno prijedlogu načelnika nadležnog Stožera civilne zaštite u Planu djelovanja civilne zaštite Grada Siska (Odluka o imenovanju koordinatora na lokaciji Grada Siska, KLASA: 810-02/18-01/11 URBROJ: 2176/05-02/1-18-1 Sisak, 7. studenoga 2018.)

Koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.

Koordinatora na lokaciji, sukladno specifičnostima izvanrednog događaja, određuje načelnik stožera civilne zaštite iz redova operativnih snaga sustava civilne zaštite. Na temelju članka 26. stavka. 2 Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“, broj 69/16), načelnik nadležnog Stožera civilne zaštite koordinatora određuje i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

U razdoblju od 2022. do 2025. godine potrebno je koordinatore na lokaciji upoznati sa zadaćama unutar sustava civilne zaštite.

* 1. **UDRUGE GRAĐANA**

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio-komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama Zakona i Planu djelovanja civilne zaštite.

Na području Grada Siska djeluju udruge građana koje su sa svojim snagama i opremom kojom raspolažu od značaja za sustav civilne zaštite. Popis udruga nalazi se u Planu djelovanja civilne zaštite Grada Siska.

Navedene udruge mogu se uključiti u sustav civilne zaštite u trenutku ukazane potrebe, a s njima treba uspostaviti suradnju na način, da izrade popis snaga i opreme s kojom raspolažu na koju se može računati u danom trenutku.

Članovi udruga mobiliziraju se na temelju naloga, zahtjeva i uputa Stožera civilne zaštite i koordinatora na lokaciji. Članovi udruga ne mogu se istovremeno raspoređivati u više operativnih snaga na svim razinama ustrojavanja sustava civilne zaštite.

Za unapređenje postojećeg stanja u promatranom periodu udruge će:

* samostalno provoditi osposobljavanje svojih članova,
* prilikom financiranja udruga, sredstva za financiranje će usmjeriti na kupnju materijalno tehničkih sredstava koje su od značaja za civilnu zaštitu (vozila, osobna i skupna oprema i sl.).
1. **MJERE I AKTIVNOSTI U SUSTAVU CIVILNE ZAŠTITE**
	1. **GRAĐANI U SUSTAVU CIVILNE ZAŠTITE**

Svaki građanin dužan je brinuti se za svoju osobnu sigurnost i zaštitu te provoditi mjere osobne i uzajamne zaštite i sudjelovati u aktivnostima sustava civilne zaštite.

Pod mjerama osobne i uzajamne zaštite podrazumijevaju se osobito: samopomoć i prva pomoć, premještanje osoba, zbrinjavanje djece, bolesnih i nemoćnih osoba i pripadnika drugih ranjivih skupina, kao i druge mjere civilne zaštite koje ne trpe odgodu, a koje se provode po nalogu nadležnog stožera civilne zaštite i povjerenika civilne zaštite, uključujući i prisilnu evakuaciju kao preventivnu mjeru koja se poduzima radi umanjivanja mogućih posljedica velike nesreće i katastrofe. Osoba koja je u slučaju velike nesreće i katastrofe nastradala dužna se prijaviti nadležnom tijelu Grada Siska koje vodi evidenciju stradalih osoba radi ostvarivanja prava na pomoć (materijalnu, financijsku, privremeni smještaj, organiziranu prehranu i slično).

Mjere civilne zaštite su jednokratni postupci i zadaće koje provode svi sudionici u sustavu civilne zaštite na svim razinama radi spašavanja života i zdravlja građana, materijalnih i kulturnih dobara i okoliša, i to: uzbunjivanje i obavješćivanje, evakuacija, zbrinjavanje, sklanjanje, spašavanje, prva pomoć, kemijsko-biološko-radiološko-nuklearna zaštita (KBRN zaštita), asanacija (humana, animalna, asanacija terena), zaštita životinja i namirnica životinjskog porijekla te zaštita bilja i namirnica biljnog porijekla.

**5.1.1. Edukacija i jačanje svijesti stanovnika Grada Siska u području civilne zaštite**

Radi postizanja pravilnog postupanja i smanjenja šteta konstantno će se educirati stanovništvo na sljedeći način:

* provođenjem informiranja građana putem sredstava javnog informiranja
* provođenjem informiranja građana kroz rad mjesnih odbora i drugih institucija
* prema postojećem kalendaru obilježavanje svih datuma od značaja za civilnu zaštitu (Dan civilne zaštite Republike Hrvatske→01. ožujka; Dan europskog broja 112→11. veljače i Međunarodni dan smanjenja rizika od katastrofa→13. listopada)
* prezentiranjem rada redovnih snaga civilne zaštite putem vježbi civilne zaštite Grada Siska prema Planu vježbi civilne zaštite
	1. **UZBUNJIVANJE I OBAVJEŠĆIVANJE**

Uzbunjivanje stanovništva provodit će se sukladno Pravilniku o postupku uzbunjivanja stanovništva („Narodne novine“ broj 69/16). Odluku o uzbunjivanju stanovništva putem sirena, oglašavanjem znaka neposredne opasnosti ili upozorenja na nadolazeću opasnost, s priopćenjem za stanovništvo donosi gradonačelnica, a u slučaju njezine odsutnosti ili spriječenosti načelnik Stožera civilne zaštite.

Odluka o uzbunjivanju stanovništva donosi se na temelju informacija ranog upozoravanja institucija iz javnog sektora u sklopu propisanog djelokruga u području meteorologije, hidrologije i obrane od poplava, ionizirajućeg zračenja, inspekcijske službe i institucija koje provode znanstvena istraživanja, informacija o neposrednoj opasnosti od nastanka nesreće koje prikupljaju operateri postrojenja s opasnim tvarima, hidroakumulacija i vatrogastvo i informacije koje prikupljaju Ministarstvo obrane i Ministarstvo unutarnjih poslova.

Odluka o uzbunjivanju stanovništva s priopćenjem za stanovništvo upućuje se Službi civilne zaštite Sisak, Županijskom centru 112 telefonskim pozivom na broj 112.

Pravne osobe-operateri dužni su uspostaviti i održavati sustav uzbunjivanja u perimetru stvarnih rizika za građane i to:

* pravne osobe koje se bave djelatnošću koja svojom naravi može ugroziti život i zdravlje građana, materijalna i kulturna dobra i okoliš, a koje koriste velike količine opasnih tvari propisane posebnim propisima na području zaštite okoliša te su dužne izrađivati izvješća o sigurnosti
* pravne osobe koje su vlasnici ili upravljaju akumulacijama vode i vodnim kanalima za proizvodnju električne energije i opskrbu vodom
* pravne osobe koje se bave djelatnošću koja svojom naravi može ugroziti život i zdravlje građana, materijalnih i kulturnih dobara i okoliša, a posluju unutar industrijske zone koja je prema aktima središnjeg tijela državne uprave nadležnog za zaštitu okoliša ugrožena domino efektom

Vlasnici i korisnici objekata u kojima se okuplja ili istodobno boravi više od 250 osoba te odgojne, obrazovne, zdravstvene i druge ustanove, sportske dvorane, stadioni, proizvodni prostori i slično, u kojima se zbog buke ili akustičke izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja Županijskog centra 112 o vrsti opasnosti i mjerama za zaštitu koje je potrebno poduzeti.

1. **FINANCIRANJE SUSTAVA CIVILNE ZAŠTITE**

Na temelju članka 72. stavaka 1. i 2. Zakona*,* u Proračunu Grada Siska osiguravaju se financijska sredstva za pozivanje, raspoređivanje, popunu, opremanje, osposobljavanje, uvježbavanje, aktiviranje, mobiliziranje i djelovanje operativnih snaga sustava civilne zaštite sukladno ovim Smjernicama i Godišnjim planom razvoja sustava civilne zaštite.

Proračunom Grada Siska osiguravaju se financijska sredstva za izvršavanje mjera i aktivnosti u sustavu civilne zaštite. Financiranjem sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Slijedom navedenoga potrebno je osigurati financijska sredstva za:

* operativne snage vatrogastva (JVP Sisak, VZ Sisak)
* operativne snage Crvenog križa (GDCK Sisak)
* operativne snage Hrvatske gorske službe spašavanja (stanica Novska)
* udruge
* povjerenike civilne zaštite i njihove zamjenike (osposobljavanje i opremanje)
* naknadu mobiliziranim povjerenicima civilne zaštite i njihovim zamjenicima
* naknadu troškova pravnim osobama od interesa za sustav civilne zaštite
* naknadu za privremeno oduzete pokretnine radi provedbe mjera civilne zaštite
1. **ZAKLJUČAK**

Sustav civilne zaštite je oblik pripremanja i sudjelovanja sudionika civilne zaštite u reagiranju u slučaju izbijanja velike nesreće i/ili katastrofe i otklanjanju mogućih uzoraka te posljedica istih.

Grad Sisak u okviru svojih prava i obveza utvrđenih Ustavom i *Zakonom*, uređuje, planira, organizira, financira i provodi civilnu zaštitu.Dobra suradnja svih operativnih snaga sustava civilne zaštite bitna je za uspješno djelovanje u velikim nesrećama i katastrofama, a doprinosi i racionalnom trošenju financijskih sredstava iz proračuna.

Stanje izrađenosti dokumenata iz područja sustava civilne zaštite je zadovoljavajuće. Usvajanjem Procjene rizika od velikih nesreća dati je temelj za donošenje svih akata sukladno važećim zakonskim i podzakonskim propisima.

KLASA:

URBROJ:

Sisak,

 **GRADSKO VIJEĆE**

 **GRADA SISKA**

 PREDSJEDNIK

 Bojan Dadasović,v.r.

**PRAVNI TEMELJ**

Pravni temelj za donošenje Smjernica za organizaciju i razvoj sustava civilne zaštite na području Grada Siska za razdoblje 2022.-2025. godine je članak 17. stavak 1. Zakona o sustavu civilne zaštite („Narodne novine“, broj 82/15, 118/18, 31/20 i 20/21), članak 49. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21) i članak 15. Statusa Grada Siska („Službeni glasnik Sisačko-moslavačke županije“ broj 12/09, 16/10, 9/11, 18/12, 4/13, 6/13-pročišćeni tekst, 14/14, 9/15, 10/16, 6/18, 18/18-pročišćeni tekst, 4/20 i 8/21).

**POTREBNA FINANCIJSKA SREDSTVA ZA PROVEDBU AKTA**

Sredstva se u Proračunu Grada Siska osiguravaju za svaku proračunsku godinu.

**OBRAZLOŽENJE**

Smjernice za organizaciju i razvoj sustava civilne zaštite na području Grada Siska za razdoblje 2022.-2025. godine temelje se na daljnjem kontinuiranom ulaganju u sustav civilne zaštite, a prije svega u operativne snage Grada Siska. Izradom potrebnih planskih dokumenata i razradom provedbenih akata, provođenjem osposobljavanja i uvježbavanja operativnih snaga sustava civilne zaštite potrebno je trajno podizati razinu spremnosti kao odgovor na moguće prijetnje i rizike.

Slijedom navedenog, predlaže se donošenje Smjernica za organizaciju i razvoj sustava civilne zaštite na području Grada Siska za razdoblje 2022.-2025. godine.